Oudsoldate in Nigerië: Arresteer hulle, sê ministerArgieffoto Mapisa-Nqakula het op die vooraand van die Afrika-Unie (AU) se spitsberaad in Ethiopië aan verslaggewers gesê die groep is “huursoldate”. Beeld het vroeër berig dat oudsoldate van die Suid-Afrikaanse weermag deel is van ŉ multinasionale span militêre kundiges wat op pad is na Nigerië. “Daar is gevolge wanneer iemand die land verlaat en enige vorm van militêre bystand lewer wat nie deel van die regering se ontplooiing is nie,” het Mapisa-Nqakula gesê. Sy het ŉ beroep gedoen op die polisie en die vervolgingsgesag om ŉ voorbeeld van die groep te maak deur hulle ingevolge die Wet op Buitelandse Militêre Hulp aan te kla. Die leier van die groep kundiges het gesê hulle is nie huursoldate nie, maar dat hulle sal opleiding doen ingevolge ’n kontrak met die Nigeriese regering. Mapisa-Nqakula het gesê geen lede van die Suid-Afrikaanse Nasionale Weermag is na Nigerië ontplooi nie en Suid-Afrika het nie ŉ amptelike versoek vir bystand of wapens gekry nie. Maite Nkoana-Mashabane, minister van internasionale betrekkinge en samewerking, het Dinsdag haar teleurstelling uitgespreek oor die Suid-Afrikaners se betrokkenheid.